Den 19-årige fodboldspiller Philip Akem kom til Jammerbugt FC for kun en uge siden. Han er fra USA, men har senest har været tilknyttet den tyske klub TSG Hoffenheim. Selvom Jammerbugt FC nu er under konkursbehandling har han stadig stor tiltro til den tyske ejer Klaus Dieter-Müller. -	Han hentede mig i lufthavnen personligt. Jeg var ret glad for, at det var ejeren selv, der hentede mig. Jeg stoler på ham. Det gør alle spillerne, fortæller Philip Akem, der godt var klar over, at der var økonomiske problemer i Jammerbugt FC, inden han kom herop. Det er advokat Palle Jørgensen, der behandler boet, efter at skifteretten i går erklærede Jammerbugt konkurs. Det er altså ham, der har kontrollen over klubben nu og ifølge ham, er der stort set ingen værdier, og samlet står der kun 207 kroner på klubbens to bankkonti. -	Der er ikke rigtigt noget på adressen i Pandrup. Der er lidt kontormateriel og måske lidt spillertrøjer, men det er ikke nogen store aktiver, siger Palle Jørgensen. VIDEO: Se det fulde indslag om Jammerbugt FC herunder: Krav på 400.000 kroner Ifølge Palle Jørgensen er konkursen sket på baggrund af, at Klaus Dieter-Müller skylder 400.000 kroner i løn til tre spillere og en træner. Han tror, at kravet kan blive større i takt med, at andre kreditorer kommer med deres krav til konkursboet. Ifølge Palle Jørgensen var der kun fem spillere med godkendte kontrakter. De er nu blevet fritstillede. -	Det, jeg kan frygte for spillerne, er, at deres arbejdstilladelse og opholdstilladelse bortfalder. Det ser egentligt ikke godt ud af dem, siger advokat Palle Jørgensen. Den tyske ejer Klaus Dieter-Müller kan afværge konkursen, hvis han indenfor 14 dage betaler de penge, han skylder, og det agter han gøre. -	Vi betaler, og så spiller vi, sagde Klaus Dieter-Müller, da han forlod Skifteretten i Hjørring i går. Kamp på lørdag Spillerne træner videre, selvom de ikke længere er berettiget til løn. De skal spille kamp på lørdag mod Skive på hjemmebane, hvis kampen da bliver til noget. -	Det bliver ikke med min velsignelse, for vi indtræder ikke i nogen aftaler med nogen i et konkursbo, hvor der ingen aktiver er. Jeg kan ikke lige se, at den kamp bliver afviklet, siger Palle Jørgensen. Det er divisionsforeningen, der afgør, om Jammerbugt FC må spille kampe, mens de er under konkursbehandling. Divisionforeningen direktør Claus Thomsen siger, at de skal se konkursdekretet fra skifteretten, før de tager stilling til det.

Opsummering:
Bankbogen hos fodboldklubben Jammerbugt FC er stort set tom. Det fortæller den advokat, der er blevet sat til at behandle konkursboet efter 2. divisionsklubben. Flere spillere træner videre.